Pascua fiesta ewate pai naaweda,
Jesupa kꞌawa baji ewari awara bɨda ichi na pꞌekꞌau eujãdeepa uchiaitꞌee mãikꞌaapa ichi Akꞌõremaa wãitꞌee;
mãgɨ́ ewari paru.
Ichia chi kꞌõpꞌãyoorã na pꞌekꞌau eujãde pꞌanɨ kꞌinia iru bapachi.
Mãgá ãchi kꞌinia iru bapachi ichi piurumaa.
Aɨ kꞌewara Pascuadepema chikꞌo jedei naaweda,
Netuara Poro Waibɨapa kꞌĩsia kꞌachia kꞌĩsiapiji Judas,
Simón Iscariote warramaa,
ichia Jesús traicionaamerã.
Mamĩda Jesupa kꞌawa baji ichi Tachi Akꞌõredeepa cheda mãikꞌaapa Akꞌõremaa wãitꞌee.
Ichiaba kꞌawa baji Tachi Akꞌõrepa ne–inaa jõmaweda bɨji ichi jua ekꞌari.
Mapa nekꞌomaa pꞌanɨde Jesús bainɨ̃ beeji mãikꞌaapa ichi ɨ̃rɨpema pꞌaru jɨ̃ bada ẽratꞌaapꞌeda,
ãyaa bɨji.
Maapꞌeda toalla jɨ̃ nɨ̃bɨji ichi kꞌɨrrɨde,
mimiapataarãpa oopatakꞌa chĩara bɨɨrɨ sɨɨdaitꞌee pakꞌãri.
Mãpai jarrade pania wee atapꞌeda,
chi kꞌõpꞌãyoorã bɨɨrɨ sɨɨmaa beeji.
Maapꞌeda ma toallapa pꞌookꞌooji.
Mamĩda Simón Pedro bɨɨrɨ sɨɨnaitꞌee pakꞌãri,
irua mãgaji:
—Tachi Waibɨa,
¿mɨ bɨɨrɨ paara sɨɨitꞌeekꞌã?
aji.
Jesupa pꞌanauji:
—Ɨ̃rá pɨa kꞌawa–e bɨda aji,
mɨa oomaa bɨ.
Mamĩda tꞌẽepai kꞌawayada aji.
Mãpai Pedropa mãgaji:
—¡Mɨ bɨɨrɨ sɨɨpi–eda!
aji.
Jesupa pꞌanauji:
—Pɨ bɨɨrɨ sɨɨpi kꞌinia–e bɨ pɨrã,
mãgara waa nipanaapáde aji,
mɨ ome.
Mãpai Simón Pedropa mãgaji:
—¡Tachi Waibɨa,
mãgara mɨ bɨɨrɨ aupai sɨɨnaapáde aji.
Ichiaba mɨ jua mãikꞌaapa poro paara sɨɨpáde!
aji.
Mamĩda Jesupa pꞌanauji:
—Eperã ewaa kꞌuipꞌeda mãikꞌaapa taawaa uchiapꞌeda,
waya kꞌui–eda aji.
Chi bɨɨrɨ aupaita sɨɨpari,
kꞌapꞌɨa jõma tꞌãu–ee bairã.
Mãga pɨkꞌa parã tꞌãu–ee pɨkꞌa pꞌanɨ pꞌekꞌau kꞌachiapa.
Mamĩda parã jõmaweda mãga pꞌanɨ–eda aji.
Jesupa mãga jaraji kꞌawa bada perã kꞌaipa ichi traicionaaitꞌee bɨ.
Chi kꞌõpꞌãyoorã bɨɨrɨ sɨɨpꞌeda,
waya ichi ɨ̃rɨpema pꞌaru jɨ̃ beeji.
Maapꞌeda mesade su–akꞌɨ beeji mãikꞌaapa mãgaji:
—¿Parãpa kꞌawa pꞌanɨkꞌã aji,
kꞌãata jara kꞌinia bɨ mɨa etꞌewa ooda?
Parãpa mɨmaa “Jarateepari” mãikꞌaapa “Tachi Waibɨa” apata.
Mãga jaradakꞌãri,
wãarata jara pꞌanɨ.
Mɨ parã Waibɨa mãikꞌaapa parã Jarateepari bɨ mĩda,
parã bɨɨrɨ sɨɨji.
Mapa parãpa pida pãchi kꞌõpꞌãyoorã bɨɨrɨ sɨɨdaipia bɨ.
Mɨa mãga ooji parãpa aukꞌa oodamerã.
Mɨa wãarata jararu.
Mimiapari ichi poro waibɨa kꞌãyaara waibɨara bɨ–e.
Ichiaba chokꞌa pëida iru pëida kꞌãyaara waibɨara bɨ–eda aji.
Parãpa mɨa etꞌewa jarada ũrijida.
Ma jaradakꞌa ooruta pɨrã,
tꞌãri o–ĩa pꞌanadaitꞌee.